b"\n_START_ARTICLE_\nArzen\n_START_SECTION_\nZgodovina\n_START_PARAGRAPH_\nArzen in arzenove anorganske spojine spremljajo \xc4\x8dloveka od najstarej\xc5\xa1ih \xc4\x8dasov. Neko\xc4\x8d so predstavljale najpogosteje uporabljene strupe, po drugi strani pa so bile tiso\xc4\x8dletja nepogre\xc5\xa1ljive v terapiji. Prve resnej\xc5\xa1e \xc5\xa1tudije segajo v \xc4\x8das gr\xc5\xa1ko-rimske civilizacije, ko jih je Hipokrat priporo\xc4\x8dil za zdravljenje rakavih obolenj. Zasledimo jih tudi v delih njegovih naslednikov Dioskorida, Plinija starej\xc5\xa1ega in Galena. Anti\xc4\x8dno znanje se je ohranilo predvsem s pomo\xc4\x8djo Arabcev in se preko njih po\xc4\x8dasi vrnilo v srednjeve\xc5\xa1ko Evropo. _NEWLINE_V bronasti dobi so ga pogosto dodali bronu in ga tako naredili tr\xc5\xa1ega in mo\xc4\x8dnej\xc5\xa1ega. Do 11. Stoletja so poznali \xc5\xbee 3 vrste arzena. To so bile bela, rumena in rde\xc4\x8da oz. arzenov trioksid, arzenov trisulfid in arzenov disulfid._NEWLINE_Okoli leta 700 je arabski alkimist Jabir pripravil arzenov trioksid. To je bel pra\xc5\xa1ek, ki je brez okusa in vonja. Zaradi teh zna\xc4\x8dilnosti je bil arzen v srednjem veku zelo priljubljen kot strup, predvsem med vi\xc5\xa1jimi sloji, zaradi \xc4\x8desar si je prislu\xc5\xbeil vzdevka Kralj strupov in Strup kraljev. Prav tako je bil priro\xc4\x8den kot strup zato, ker so bili simptomi zastrupitve z arzenom zelo podobni simptomom kolere. Kot strup je bil arzen zelo popularen predvsem do leta 1836, ko je James Marsh odkril na\xc4\x8din preverjanja prisotnosti arzena v telesu s testom, imenovanim Marsh test (oz. Mar\xc5\xa1ev test), do tedaj pa ga ni bilo mogo\xc4\x8de 'najti' oz. ga identificirati kot strup, ki je povzro\xc4\x8dil smrt._NEWLINE_Albertus Magnus oz. Albert Veliki je prvi izoliral element leta 1250."